**ППМГ „Никола Обрешков“- пътечка, която строи големия път**

„Да прокараш малка пътечка се оказа по-трудно, отколкото да построиш голям път.

Безценно е това, което се случва и което целият ни педагогически персонал се стреми да направи“.

Това каза при откриването на първия в страната Национален център по природо-математически науки в ППМГ „Никола Обрешков“ в Казанлък директорът на училището Красимир Дамянов, по време на тържествена церемония по откриването на Центъра.

По думите му „моделът, който се създава с откриването на този Център е всяко дете да се научи на труд,да се възпитава на любопитството, на ценностите на българщината.“

Откриването на първия в страната Национален център по придо-математически науки в Казанлък е сбъдната мечта за училищното ръководство, родена през 2010 година и поета радушно от Общинската управа, с подкрепата на Министерския съвет, Министерство на образованието и много спонсори.

В новооткрития Център ученици от цялата страна ще могат безплатно да черпят знания. Залите и лабораториите са достъпни за всички, които са любознателни и искат да научат повече по физика, математика, химия, биология.

Новооткритият Национален Център е изцяло газифициран, на 800 кв.м. разгърната застроена площ за децата са изградени 5 допълнителни учебни кабинета, лаборатория по физика и астрономия, лаборатория по химия и биология, хранилища, санитарни възли. Специален асансьор осигурява достъпа за хора с увреждания.

За градежа на новия център са вложени повече от 1 млн. и 300 хиляди лева, от които 1 милион лева целево от МС и МОНМ, отпуснати на два транша, над 360 хиляди лева от община Казанлък за укрепителни дейности и средстав на дарители и спомоществователи.

Сред крупните дарители и спомоществотали на училището са „Арсенал“ АД и групата Експерти за Казанлък, „М+С Хидравлик“, Кастамону България“, „Хидравлика 96“ и Училищното настоятелство на гимназията.

С крупна сума от 25 хиляди евро лични средства, дарени за оборудване на два кабинета по информационни технологии е и казанлъчанинът Тенчо Шиков, който за жеста си получи специален благодарствен адрес от кмета на Община Казанлък и управата на ППМГ „Никола Обрешков“.

За церемонията по откриването специално пристигна министърът на образованието лично Красимир Вълчев, който сподели, че емоцията му е двойна, тъй като за него това е първо посещение в ППМГ в страната от началото на мандата му. Гости на ППМГ бяха областният управител на Стара Загора Гергана Микова, народни представители, ръководството на Община Казанлък, общински съветници,бивши директори ивъзпитаници на гимназията, дарители, преподаватели, ученици и родители:

Водосвет за здраве и успехи на ученици и преподаватели отслужи Негово Високопреосвещенство Старозагорският митрополит Киприан в съслужие с казанлъшки духовници и пожела на всички в новото школо „Да бъдат спасителни в своето дело!“.

„Сбъдната мечта“ нарече кметът на Община Казанлък Галина Стоянова разширението на ПППМГ“Никола Обрешков“.

„Дали образованието ни утре ще бъде малко по-добро зависи от това да вдъхновим повече деца сега да се обучават в природо-математически науки.“, каза министър Вълчев и препоръча това да се превърне в модел на обучението.

Математическата гимназия „Никола Обрешков“ е една от двете първи математически гимназии в страната, създадени през 1970 година. Световноизвестни са отличните представяния на нейни възпитаници по цял свят, благодарение на добрата подготовка от изтъкнати математици. Тук знанията си предава на подрастващите и един от най-добрите преподаватели по физика на България Теодосий Теодосиев .

През новата учебна година в казанлъшката Математическа гимназия ще се обучават 682 ученика, от 5-ти до 12-ти клас.